नई दिल्ली. एमिटी लॉ स्कूल के छात्र सुशांत रोहिल्ला की आत्महत्या का मामला सुप्रीम कोर्ट ने सोमवार को दिल्ली हाईकोर्ट को भेज दिया। जस्टिस एके गोयल और जस्टिस यूयू ललित की बेंच ने रजिस्ट्री को पूरा रिकॉर्ड हाईकोर्ट भेजने को कहा। शीर्ष कोर्ट ने रोहित के दोस्त राघव शर्मा की चिट्ठी को जनहित याचिका मानकर सुनवाई की थी।
राघव ने दोस्त की खुदकुशी के लिए एमिटी के अधिकारी को दोषी बताया था। बेंच ने पहले कहा था कि वह जांच करेगी कि क्या रोहिल्ला ने उत्पीड़न के कारण जान दी थी। राघव ने लिखा था कि उसका दोस्त सुशांत इस बात को लेकर परेशान था कि 75% हाजिरी नहीं होने के कारण उसे परीक्षा में नहीं बैठने दिया जाएगा।
निर्भया कांड के दोषियों के जेल में व्यवहार पर मांगी रिपोर्ट
तिहाड़ जेल में बंद निर्भया कांड के दोषियों के व्यवहार पर सुप्रीम कोर्ट ने जेल सुपरिंटेंडेंट से रिपोर्ट मांगी है। 16 दिसंबर-2012 को निर्भया के गैंगरेप और हत्या के मामले में चार दोषियों को मौत की सजा सुनाई गई है। सुप्रीम कोर्ट ने कहा है कि चार साल से जेल में बंद इन आरोपियों के व्यवहार में कितना परिवर्तन आया, इसपर सुपरिंटेंडेंट को रिपोर्ट देनी चाहिए।
जस्टिस दीपक मिश्रा, आर भानुमति और अशोक भूषण की बेंच के सामने चारों दोषियों के हलफनामे पेश किए गए थे। एमिकस क्यूरी राजू रामचंद्रन ने बताया कि चारों दोषियों में मुकेश के हलफनामे में कई जानकारियां नहीं दी गई हैं। बेंच ने अगली सुनवाई के लिए 20 मार्च की तारीख तय की है।
hin_Deva hin_Deva hin_Deva hin_Deva hin_Deva